नीमच. श्रीकृष्ण जन्माष्टमी पर सोमवार को जिलेभर के मंदिरों में रात 12 बजते ही कृष्ण कन्हैयालाल के जयकारों के साथ ढ़ोल नगाड़ों के साथ पूजा अर्चना कर महाआरती की गई। एक साथ सभी मंदिरों और शहरवासियों के घरों में जब भगवान कृष्ण का जन्म हुआ तो पूरा गगन जयकारों से गूंज उठा। ऐसे में जहां देर रात तक श्रद्धालुओं की आवाजाही शहर के प्रमुख मंदिरों में लगी रही। वहीं दिन भर शहर सहित अंचलों में विभिन्न समाजों द्वारा भव्य शोभायात्राएं निकाली तो पूरा वातावरण ब्रज और वृंद्धावन की गलियों सा नजर आने लगा।